Rikunarita-ORG/Wikinium huggingface dataset:
# 新

新之疆域
**新**，王莽國也，都常安。漢孺子嬰初始元年，漢外戚莽以漢高帝夢命其入繼，受禪於漢。

彷周制，法周禮而新政。屢改幣制、官制、官名；復井田，曰王田制；行六筦，鹽、鐵、酒、名山大澤、錢布銅冶、五均賒貸，收國有。政有迂古，立意良，唯擾民。天鳳間，綠林、赤眉紛叛。地皇四年，哭天於南郊，綠林入常安，亂中為商杜吳弒。校尉公賓就斬其首棄市，新遂亡。罷漢起十五年，凡一帝。
# 馬騰

**馬騰**，字**壽成**，蓋援後也。

漢桓帝時，其父字子碩，嘗為天水蘭干尉。後失官，因留隴西，與羌錯居。家貧無妻，遂娶羌女，生騰。騰少貧無產業，常從彰山中斫材木，負販詣城市，以自供給。

騰為人長八尺餘，身體洪大，面鼻雄異，而性賢厚，人多敬之。靈帝末，涼州刺史耿鄙任信奸吏，民王國等及氐、羌反叛。州郡募發民中有勇力者，欲討之，騰在募中。州郡異之，署為軍從事，典領部眾。討賊有功，拜軍司馬，後以功遷偏將軍，又遷征西將軍，常屯汧、隴之間。初平中，拜征東將軍。是時，西州少穀，騰自表軍人多乏，求就穀於池陽，遂移屯長平岸頭。而將王承等恐騰為己害，乃攻騰營。時騰近出無備，遂破走，西上。會三輔亂，不復來東，而與鎮西將軍韓遂結為異姓兄弟，始甚相親，後轉以部曲相侵入，更為仇敵。騰攻遂，遂走，合眾還攻騰，殺騰妻子，連兵不解。建安之初，國家綱紀殆弛，乃使司隸校尉鍾繇、涼州牧韋端和解之。徵騰還屯槐里，轉拜為前將軍，假節，封槐里侯。北備胡寇，東備白騎，待士進賢，矜救民命，三輔甚安愛之。

建安十年（一曰十五、一曰十三），徵為衛尉，騰自見年老，遂入宿衛。初，曹操為丞相，辟騰長子超，不就。超後為司隸校尉督軍從事，討郭援，為飛矢所中，乃以囊囊其足而戰，破斬援首。詔拜徐州刺史，後拜諫議大夫。及騰之入，因詔拜為偏將軍，使領騰營。又拜超弟休奉車都尉，休弟鐵騎都尉，徙其家屬皆詣鄴，惟超獨留。

十六年，超起兵反操，騰與二子遂為操所夷其族。

## 據

* 《三國志》·卷三十六·蜀書六·關張馬黃趙傳·第六·注·典略
* 三國大本營－月旦群英
# 三國

| **三國** |
| --- |
| **國** | 蜀漢 | 曹魏 | 孫吳 |
| **都** | 成都 | 洛陽 | 建業 |
| **主**  -開國之君  -亡國之君 | 二主 劉備 劉禪 | 五主 曹丕 曹奐 | 四主 孫權 孫皓 |
| **立** | 二二一年 | 二二〇年 | 二二九年 |
| **亡** | 二六四年 | 二六五年 | 二八〇年 |
|  |
| 二二六年三國所據： ■ 草色者曹魏 ■ 黃色者蜀漢 ■ 赤色者孫吳 |

漢靈帝中平六年漢疆域圖，時黃巾雖平，餘波未了，諸侯日長
**三國**，泛指中平元年（漢末，約西元二世紀）黃巾之亂平，至咸寧六年（約夫西元三世紀後半）晉滅吳間，中國變亂，民變而割據，再而魏、蜀、吳三分天下，魏滅蜀然後晉代魏，滅吳而一有天下，凡九十六年。從嚴而論，三國者，僅以魏立爲始，晉滅吳爲終，而民多以黃巾亂爲始作。三國大勢，分久必合，合久必分。三國之名，史多同名，故魏謂曹魏、蜀謂蜀漢、吳謂東吳。

三國紛亂，史事流傳，於東亞諸國，坊間口傳，故婦孺皆知，於現代，亦多以三國爲題，作電視劇、電影、遊戲云者。小說者以明羅貫中《三國志演義》爲名，史書者以陳壽著、裴松之註《三國志》爲信。

三國亂世，民甚疾苦。後漢末，時民五千萬口，西晉初，僅千六百萬，然漢所載戶口較晉確切，故實際數值存疑。而據《三國志》，期間（一八四年至二八〇年）中國若夫三千萬至五千萬口。

## 史

自中平元年起至延康元年，漢靈帝歷黃巾之亂，見地方無力鎮壓，遂納宗室劉焉議，改州刺史爲州牧，授軍政大權，以資平亂。董卓用事，天下討之，時有袁紹、曹操、劉備、孫堅等，皆後爲諸侯者。

赤壁之戰後，中原爲曹操所據，雍涼爲馬騰所有，揚州爲孫權所據，劉備在荊州，劉璋據益州，張魯在漢中。操吞騰、魯，備收益州，天下遂三分。

建安廿五年操薨，子曹丕繼起，篡漢，改國號魏。漢中王備聞其事，以爲漢帝遭禍，自嗣漢統，以存漢祀。孫權奉魏正統，受封吳王。至魏太和三年自立爲帝，三國遂立。

魏景元四年，魏司馬昭滅蜀。魏咸熙二年，司馬炎篡魏，改國號晉，諡晉武帝。晉咸寧六年滅吳，三國盡歸司馬氏。

* 三國志
* 三國演義
* 三國演義詩詞鑑賞

## 參考

|  |  |
| --- | --- |
|
 | 詳知其事，宜閱**三國入門**。 |
# 曹魏

| 魏 |
| --- |
| 魏之所在 |
| **國體：** | 君主制 |
| **元首**： | 魏皇帝 |
| **總揆**： | 中書監、中書令、都督中外諸軍事 |
| **國都**： | 洛陽 |
| **國語**： | 雅言 |
| **通貨**： | 五銖錢、別用布帛穀粟 |
| **立國**： | 延康元年 文帝受漢禪 |
| **亡國**： | 咸熙二年 元帝禪讓晉 |
| 前後歷四十五年 |

**魏**，三國也，曹氏。漢末天下騷亂，兗州牧曹操迎漢獻帝居許，自為丞相以號令。既平徐州，復攻冀州袁紹，青、冀、并、幽盡入其手。乃令獻帝封於魏，自立百官。中原既定，乃南圖荊、揚，而為孫權、劉備敗於烏林。遂轉而西營，包囊關西，再陷漢中。操薨，子丕立，受禪代漢，魏朝是立。時孫、劉各自立國，常犯魏境。幸而魏多良將，數退敵國，惟漢中失於蜀焉。文帝丕崩，明帝叡立，循文帝抑宗室，而兵事委於司馬懿，懿權乃日大。及明帝崩，懿以魏室無人，攝奪國政，魏臣有反懿者，輒平之。懿薨，子師立。師早薨，弟昭立，令滅蜀，乃以功封晉王。昭薨，子炎立，廢元帝奐，改國號晉，魏朝遂亡。魏代多承漢制，以察舉不行，乃制九品中正法，以九品論人，交中正、司徒選士。頗行於一時，其後以勢家為中正官，上品遂為高門所掌，政風日糜，禍及南朝，至隋方革。魏代文學極盛，曹氏本為大家，三祖皆有美詞，而以曹植為最。別有七子，以風骨稱善，下開太康文風，五言、短賦皆自魏而盛。何晏、王粲，則開清談之風，儒學墜而玄學興。至有以避世為美者。蓋魏世多故，士不能安也。

## 興廢

初，典軍校尉曹操以董卓入亂王都，亡走陳留，召集士紳，合山東諸侯起兵討卓。時舉冀州袁紹為首，而紹緩兵不進。操因自討之，大敗。初平元年討青州之黃巾，得其降兵，收為屬，稱青州兵。呂布殺卓，布東走，輾轉為操擊滅，時操已擁兗、徐二州之地。

興平六年操進雒陽，迎漢獻帝遷許。自是操挾天子令諸侯。建安五年敗紹於官渡，收河北之地。十二年定烏桓。漢十二州操已得其七。以漢丞相號令。十三年南征荊州，劉琮舉州降，然劉備合孫權敗操於烏林，操乃自還許都，三國鼎立之勢成。廿一年進爵為王，國號**魏**，加九錫，用天子旌旗。

後四年操薨，子丕嗣。時魏王之勢已抵雍涼，僅益、揚、交未得，荊州已得其半。丕乃逼漢帝禪讓，改國號魏，是為文帝。魏雖立而吳蜀未平。時備自嗣漢統於蜀中，常犯關西。於江淮亦常與吳戰。往往重司馬懿之力拒之。文帝崩，子明帝尚足制之。明帝間數有叛事，益重懿。青龍三年漢諸葛亮薨，關西事緩，明帝始輕政事。

曹植
明帝故後，新皇幼，以曹爽及懿為輔。懿以高平陵之事誅爽，繼而獨攬大政。懿死子師繼之。帝欲除師，事敗，廢為齊王，立武帝孫髦。師死，弟昭繼起。帝自將圖昭，戰於都中，為成濟弑。昭乃立元帝，後平益州，封晉王。昭死，子炎嗣，乃受禪為帝，改國號晉，魏亡。凡四十五年。

魏室於軍政之外，文學亦為大家。魏三祖皆有成於詩文，而至者為文帝弟植。謝靈運曰：「天下文才一石，子建獨佔八斗。」足見植之才高。而魏室之重文學，亦其家風矣。文帝《典論》曰：「文學經國之大事，不朽之盛事。」此言得之。

## 制度

魏立，多承漢制。文帝間，以漢尚書臺權大，乃析置中書監。又立行尚書臺，隨帝左右。魏代選人，自於武王時。時以天下混亂，察舉不行。遂不以德為用，獨取其才。三令求賢，唯才是舉。魏立，尚書陳群制九品中正法。立中正官於郡，論人以才德，定為九品，上遞於大中正。大中正交司徒以選用人。初能選人，後以世族為中正，乃多定高門子弟於上品，流用晉世，至於梁陳。

魏以漢亡於州牧，乃復州牧為刺史，專掌民政，別以都督中外諸軍事司理軍務。惟其後司馬氏三世為都督，遂奪魏政。

魏代雖促，而其承漢啟晉，政風制度，不論善惡，多流用六朝不革。北朝亦多採魏政。後人遂以魏晉南北朝稱其後四百載。蓋其始於魏也。

## 世系

* 魏高皇帝騰 漢中常侍大長秋，文帝祖之養父。魏室本姓夏侯，因騰而改姓曹。追尊
* 魏太皇帝嵩 文帝祖，追尊
* 魏太祖武皇帝操 文帝父，追尊

受禪於漢

* 魏高祖文皇帝丕
* 魏烈祖明皇帝叡
* 魏齊哀王芳 廢為邵陵縣公，晉諡厲公
* 魏高貴鄉公髦 廢為高貴鄉公，以民禮葬瀍澗之濱
* 魏元帝奐

禪位司馬炎

## 據

* 《三國志》

|  |  |
| --- | --- |
|
 | 詳知其事，宜閱**三國入門**。 |
# 孫吳

**吳**，三國也，孫氏，蓋出孫武後也。

初，吳郡孫策附於袁術，領父遺部平定江東，封吳侯，後遇刺死，弟權嗣位，仍保江東。赤壁之戰敗曹操，後又取荊州。黃初三年權稱王號，改元黃武。八年權稱尊號。吳所領舊漢之揚、荊、交三州，後有析交州置廣州者。大帝用吳地大族立國，興修水利，使南境可居。

大帝崩，吳宗室自亂，同室操戈之事不鮮。傳至末帝，吳已不振。以晉新得國，故得偷安。

天紀四年，為晉所滅。稱王起至亡，凡五帝，歷五十八年。

## 吳世系

吳始祖武烈帝堅(大帝父，追尊)

吳長沙桓王策(大帝兄，追尊)

吳太祖大皇帝權

吳廢帝會稽王亮

吳景皇帝休

吳文皇帝和(廢太子，末帝父，追尊)

吳末皇帝皓

晉南下，吳亡
# 成太宗

成太宗武皇帝**李雄**，字**仲儁**，景帝特第三子。建初二年稱成都王，改元建興。建興三年，即帝位，國號**大成**，改元晏平。南得漢嘉、涪陵，遠人繼至，下寬大之令，降附者皆假復除，虛己愛人，授用皆得其才，益州遂定。晉寧州刺史尹奉降，復有南中之地。在位三十年崩，諡武帝，廟號太宗，年號建興、晏平、玉衡。兄子班、子期前後嗣位。

## 據

* 《晉書 卷一百二十一 載記第二十一》
# 趙明帝

**趙明帝石勒**字世龍，上黨武鄉羯人也。太興二年，勒自稱趙王。咸和五年，勒僭號趙天王，行皇帝事。群臣固請勒宜即尊號，勒乃僭即皇帝位，大赦境內，改元曰建平，自襄國都臨漳。勒立其妻劉氏為皇后，又定世子弘為太子，署其子宏持節，封大單于。從子中山公石虎為太尉、守尚書令、中山王。咸和八年，崩，時年六十，在位十五年。夜瘞山谷，莫知其所，備文物虛葬，號高平陵。諡明皇帝，廟號高祖。

* 《晉書》

## 據
# 南北朝

本文述中國之南北朝，欲案他國者，請閱此。
**南北朝**，晉亡隋興間一百六十九年，南北分立二朝。始自宋永初元年劉裕代晉。

至隋開皇九年，陳亡，天下更一，南北朝終。

## 南朝

自晉世失馭，五胡亂華，永嘉以還，漢士南渡，趨避江左，定都建康，如過江之鯉。宋永初元年劉裕代晉。南土凡歷宋、齊、梁、陳四朝。

### 宋室內亂，蕭氏是紹

宋初，北境抵關中、河南，末年仍有淮泗諸郡。其厲行土斷，廢僑州郡，乃和合吳中豪右之舉也。宋室出身寒門，亦知用人唯材，開南朝寒門掌機要之始。宋元嘉間，文帝經營，亦成治世。元嘉末，文帝見弒，蘭陵蕭氏之蕭道成掌宋大權，繼而擅其廢立。昇明三年道成受禪代宋。嗣主不明，大權漸入同族之蕭衍。中興二年衍受禪，齊亡。

### 太清之難，江左殘破

梁普通以降，武帝篤信浮屠，四度捨身，以巨錢贖回，國用為空。太清三年，誤納侯景，引狼入室。暴亂江左，餓死台城。景依南朝故事，擅廢立然後稱帝。梁元帝繹起於荊州，復建康，居江陵。魏來伐，殺元帝，立昭明太子子孝宣帝詧。北齊立貞陽侯淵明於建康，陳霸先廢之，改立敬帝方智，尋篡梁自立，是為南陳。

陳禎明三年，隋人大舉南伐，建康破，陳後主出降，陳亡。

## 北朝

### 北土喪亂，拓跋立魏

永嘉禍後，晉室南渡，五胡蜂起，數有分合，鮮卑拓拔部立北魏，太延五年一統北方。初都平城，孝文帝主漢化，遷都洛陽。

初，拓跋部牧馬雲中，魏甘露三年，部大人拓跋力微徙盛樂，召集諸部，為大酋長。力微卒，諸部叛。晉元康五年，力微子祿官統部，分為中、東、西，自領東部。永嘉元年祿官卒，其弟猗盧總領三部，有騎四十餘萬。永嘉禍亂，中原紛擾，晉并州刺史劉琨表請封猗盧為代公，後進封代王。數傳至什翼犍，什翼犍嘗為質子，居趙襄國，多涉漢化。既即位，乃訂律令，置百官，趙建武四年改元建國。三年，營雲中盛樂宮，以為都。卅九年秦擊代，王兵敗亡走，被殺。

淝水之戰前秦既敗，中原復亂。

太安元年什翼犍孫珪後稱代王，次帝稱帝，改國號**魏**，改元登國。傳數代，至太武帝太延五年平定中原，下開北朝。

魏太和十八年，孝文帝厲行漢化，乃遷都洛陽，移風易俗。

然胡人久習北風，多有不服，終成六鎮之亂，魏乃衰弱。

### 魏分東西，隋代周立

永熙三年，魏分東西，各為高齊、宇文周所篡。

高洋廢東魏孝靜帝，自稱皇帝，建號齊，史稱北齊。都鄴城。據有今河北、山東、河南、山西及遼寧西部。

宇文泰既薨，西魏宇文護以魏恭皇帝幼弱，欲早使正位以定人心，以恭帝詔，禪位於宇文覺，西魏國亡。覺自稱天王，不稱帝。護廢覺為略陽公，尋弒之。孝閔帝在位一年，周武帝殺宇文護，諡宇文覺為孝閔。

周既滅齊，隋更篡周。立國四年，南下滅陳。
# 劉宋

| 宋 |
| --- |
| 宋之所在 |
| **國體：** | 君主制 |
| **元首**： | 皇帝 |
| **國都**： | 建康 |
| **國語**： | 漢語 |
| **立國**： | 永初元年 武帝即皇帝位 |
| **亡國**： | 昇明三年 順帝禪位 |

**宋**，華夏南朝之始也，劉氏，始晉元熙二年武帝裕受禪，至昇明三年禪於蕭道成。舉凡國力、疆域、武功皆南朝最盛者。初，北境抵關中、河南，末年仍有淮泗諸郡。其厲行土斷，廢僑州郡，乃和合吳中豪右之舉也。宋室出身寒門，亦知用人唯材，開南朝寒門掌機要之始。

元嘉間，文帝經營，亦成治世。元嘉末，文帝見弒，宋室內亂不止，終為蕭氏所乘。歷五十九年，傳九帝。

## 宋世系

劉氏出炎漢楚元王交之後

宋武帝

宋少帝

宋文帝

宋元兇（弒父自立，孝武討之，在位僅三月。得位不正，故稱元兇）

宋孝武帝

宋前廢帝

宋明帝彧

宋後廢帝

宋順帝

禪讓蕭道成
# 南齊

| 齊 |
| --- |
| 齊之所在 |
| **國體：** | 君主制 |
| **元首**： | 皇帝 |
| **國都**： | 建康 |
| **國語**： | 漢語 |
| **立國**： | 建元元年 高帝即皇帝位 |
| **亡國**： | 中興二年 和帝禪位 |

**齊**，南朝也，蘭陵蕭氏之蕭道成掌宋大權，繼而擅其廢立。昇明三年道成受禪代宋。嗣主不明，大權漸入同族之蕭衍。中興二年衍受禪，齊亡。

## 興廢

## 制度

## 世系

* 齊高帝道成
* 齊武帝賾
* 齊鬱陵王昭業
* 齊海陵王昭文
* 齊明帝鸞
* 齊東昏侯寶卷
* 齊和帝寶融

蕭衍篡位，齊亡

* 魏孝昌三年，高宗六子寶夤圖復齊，於長安稱齊帝，不久敗亡。
# 南陳

| 陳 |
| --- |
| **國體：** | 君主制 |
| **國都**： | 建康、江陵 |
| **國語**： | 漢語 |
| **立國**： | 永定元年 高祖即皇帝位 |
| **亡國**： | 禎明三年 陳後主隋滅陳之戰 |
| 前後歷三十二年 |

**陳**，為南朝之末，陳姓。

## 世系

* 高祖武皇帝霸先
* 世祖文皇帝蒨
* 陳臨海王伯宗
* 高宗孝宣皇帝頊
* 陳後主叔寶
# 東魏

**東魏**，北朝北魏之分，所東居鄴者。

五三四年，魏孝武帝為高歡所迫，奔長安依關西大都督宇文泰，都長安。歡立元善見為孝靜帝，自洛陽遷於鄴。魏遂二分，鄴在東，史稱東魏。擁洛陽之東北魏故土，高歡與子高澄、高洋相繼執政。五五〇年，高洋廢孝靜，稱帝，立北齊。

## 東魏世系

* 魏孝靜皇帝善見

為高洋所篡，魏亡
# 西魏

**西魏**，北朝北魏之分，所西居長安者。

五三四年，魏孝武帝為高歡所迫，奔長安依關西大都督宇文泰，都長安。歡立元善見為帝，自洛陽遷於鄴。魏遂二分，長安在西，史稱西魏。歷三帝，五五六年，為北周所廢。

## 西魏世系

* 魏文皇帝寶炬
* 魏廢帝欽，文帝子
* 魏恭皇帝廓，廢帝弟

禪讓宇文覺，魏亡
# 北齊

**北齊**，北朝之代。西元五五〇年立，西元五七七年亡。

高洋廢東魏孝靜帝，自稱皇帝，建號齊，史稱北齊。建都鄴城。據有今河北、山東、河南、山西及遼寧西部，為北周所滅。

## 北齊世系

* 齊文宣帝洋
* 齊濟南閔悼王殷，顯祖子
* 齊孝昭帝演，顯祖弟
* 齊武成帝湛，肅宗弟
* 齊後主緯，世祖子
* 齊幼主恒，後主子

## 參

* 《北齊書》
# 北周

**北周**，北朝之一。西元五五七年立，西元五八一年亡。

鮮卑宇文泰子宇文覺廢西魏恭帝，自稱皇帝，建號**周**，史稱**北周**，一作**後周**。建都長安（今陝西省西安市）。據有今陝西、甘肅、寧夏及四川一部，五七七年，周滅北齊。至周靜帝為隋文帝所代，共歷五帝二十五年。

## 周

* 追謚周太祖文皇帝泰
* 周孝閔皇帝覺
* 周世宗明皇帝毓，孝閔庶兄
* 周高祖武皇帝邕，世宗弟
* 周宣皇帝，高祖子
* 周靜皇帝，宣帝子

## 參

* 《周書》
# 李軌

**李軌**，字處則，涼州姑臧人。略知書，有智辯。家以財雄邊，好赒人急，鄉黨稱之。隋大業中，補鷹揚府司兵。薛舉亂金城，軌與同郡曹珍、關謹、梁碩、李赟、安修仁等計曰：「舉暴悍，今其兵必來。吏孱怯，無足與計者。欲相戮力，據河右，以觀天下變，庸能束手以妻子餌人哉？」眾允其謀，共舉兵，然莫適敢主。曹珍曰：「我聞讖書，李氏當王。今軌賢，非天啟乎！」遂共降拜以聽命。修仁夜率諸胡入內苑城，建旗大呼，軌集眾應之，執虎賁郎將謝統師、郡丞韋士政，遂自稱河西大涼王，署官屬，準開皇故事。

初，突厥曷娑那可汗弟達度闕設內屬，保會寧川，至是稱可汗，降於軌。謹等議盡殺隋官，分其產。軌曰：「諸公既見推，當稟吾約。今軍以義興，意在救亂，殺人取財是為賊，何以求濟乎？」乃以統師為太仆卿，士政太府卿。會薛舉遣兵來侵，軌遣將敗之昌松，斬首二千級，悉虜其眾，軌縱還之。李赟曰：「今力戰而俘，又縱以資敵，不如盡坑之。」軌曰：「不然。若天命歸我，當禽其主，此皆我有也；不者，徒留何益？」遂遣之。未幾，拔張掖、燉煌、西平、枹罕，悉有河西。武德元年，高祖方事薛舉，遣使涼州，璽書慰結，謂軌為從弟。軌喜，乃遣弟懋入朝。帝拜懋大將軍，還之，詔鴻臚少卿張俟德持節冊拜軌涼王、涼州總管，給羽葆鼓吹一部。會軌僭帝號，建元安樂，以其子伯玉為太子，長史曹珍為尚書左僕射，攻陷河州。俟德至，軌召其下議曰：「李氏有天下，歷運所屬，已宅京邑。一姓不可競王，今欲去帝號，東向受冊，可乎？」曹珍曰：「隋亡，英雄焱起，號帝王者瓜分鼎峙。唐自保關、雍，大涼奄河右，業已為天子，奈何受人官？必欲以小事大，請行蕭詧故事，稱梁帝而臣於周。」軌從之，乃遣偽尚書左丞鄧曉來朝，奉書稱「從弟大涼皇帝」。帝怒曰：「軌謂朕為兄，此不臣也。」囚曉不遣。

初，軌以梁碩為謀主，授吏部尚書。碩有算略，眾憚之，嘗見故西域胡種族盛，勸軌備之，因與戶部尚書安修仁交怨；又軌子仲琰嘗候碩，碩不為起，仲琰憾之。乃相與譖碩。軌不察，賫鴆其家殺之，繇是故人稍疑懼，不為用。有胡巫妄曰：「上帝將遣玉女從天來。」遂召兵築臺以候女，多所糜損。屬薦饑，人相食，軌毀家貲賑之，不能給，議發倉粟，曹珍亦勸之。謝統師等故隋官，心內不附，每引結群胡排其用事臣，因是欲離沮其眾，乃廷詰珍曰：「百姓餓死皆弱不足事者，壯勇士終不肯困。且儲廩以備不虞，豈宜妄散惠孱小乎？僕射茍附下，非國計。」軌曰：「善。」乃閉粟。下益怨，多欲叛去。

會修仁兄興貴本在長安，自表詣涼州招軌。帝曰：「軌據河西，連吐谷渾、突厥，今興兵討擊尚為難，單使弄頰可下邪？」興貴曰：「軌盛強誠然，若曉以逆順禍福，宜聽。如憑固不受，臣世涼州豪望，多識其士民，而修仁為軌信任，典事樞者數十人，若候隙圖之，無不濟。」帝許之。興貴至涼州，軌授以左右衛大將軍，因間訪興貴以自安策。興貴對曰：「涼州僻遠，財力雕耗，雖勝兵十萬，而地不過千里，無險固自守。又濱接戎狄，戎狄，豺狼也，非我族類。今唐家據京師，略定中原，攻必下，戰必勝，蓋天啟也。若舉河西地奉圖東歸，雖漢竇融未足吾比。」軌默不答，久之，曰：「昔吳王濞以江左兵猶稱己為東帝，我今舉河右，不得為西帝乎？雖唐強大，如我何？君無為唐誘致我。」興貴懼，謝曰：「竊聞富貴不居故鄉，如衣錦夜行。今合宗蒙任，敢有它誌！」興貴知軌不可以說，乃與脩仁等潛引諸胡兵圍其城，軌以步騎千余出戰。先是，薛舉柱國奚道宜率羌兵奔軌，軌許以刺史而不與，道宜怨，故共擊軌。軌敗入城，引兵登陴，須外援。興貴傳言曰：「唐使我來取軌，不從者罪三族。」於是諸城不敢動。軌嘆曰：「人心去矣，天亡我乎？」攜妻子上玉女臺，屬酒為別。脩仁執送之，斬於長安。自起至亡凡三年。詔興貴為右武候大將軍，封涼國公，賜帛萬段；修仁左武候大將軍，申國公，並給田宅，封六百戶。時鄧曉聞軌敗，入賀帝。帝曰：「而委質李軌，以使來，聞其亡，不少戚，乃蹈抃以悅我。不盡心於軌，能竭節於我乎？」遂廢不齒。
# 竇建德

| 夏王 |
| --- |
| **名諱** | **竇建德** |
| **生卒** | 太建五年至五鳳四年 |
| **在位** | 丁丑元年至五鳳四年 |
| **政權** | 夏 |
| **陵墓** | 竇陵 |
| **先君** |  |
| **嗣君** |  |
| 年號 |
| 丁丑、五鳳 |

**夏王**諱**建德**，**竇**姓，本出扶風平陵，貝州漳南人。隋末河北義軍之首，漢大司空融十七世孫，遼東宣王拓玄孫。

世為農，嘗為里長，尚豪俠，為鄉黨所重。大業七年，隋煬帝募兵討高句麗，建德從軍，為二百人長。見兵民痛苦，義憤不平，遂拒東征，並助同縣孫安祖率數百人入漳南東境高雞泊，舉兵抗隋。及後，舉家被隋兵所戮，率所部二百人投清河高士達部。先後破魏刀兒、宇文化及、孟海公等，立國號曰夏，稱雄於河北。

武德四年五月，將兵救王世充。唐太宗破建德於虎牢關，執送長安，高祖命斬於市。年四十九。

## 宗室

* 妻：曹皇后
	+ 有一義子，建德為唐太宗所獲，眾欲推為王

## 陵墓

其葬地在泰安，一曰在偃師、太康。

## 引據

* 《舊唐書》
* 《新唐書/卷八十五/列傳第十》

|  |  |  |
| --- | --- | --- |
| 上 無 | 夏國君主 | 下 無 |
# 劉武周

**劉武周**，隋末反軍也。河間景城人。父匡，徙家馬邑。匡嘗與妻趙氏夜坐庭中，忽見一物，狀如雄雞，流光燭地，飛入趙氏懷，振衣無所見，因而有娠，遂生武周。驍勇善射，交通豪俠。其兄山伯每誡之曰：「汝不擇交遊，終當滅吾族也。」數詈辱之。武周因去家入洛，為太僕楊義臣帳內，募征遼東，以軍功授建節校尉。還家，為鷹揚府校尉。太守王仁恭以其州里之雄，甚見親遇，每令率虞候屯於閣下。因與仁恭侍兒私通，恐事洩，又見天下已亂，陰懷異計，乃宣言於郡中曰：「今百姓飢餓，死人相枕於野，王府尹閉倉不恤，豈憂百姓之意乎！」以此激怒眾人，皆發憤怨。武周知眾心搖動，因稱疾不起，鄉閭豪傑多來候問，遂椎牛縱酒大言曰：「盜賊若此，壯士守志，並死溝壑。今倉內積粟皆爛，誰能與我取之？」諸豪傑皆許諾。與同郡張萬歲等十餘人候仁恭視事，武周上謁，萬歲自後而入，斬仁恭於郡廳，持其首出徇郡中，無敢動者。於是開廩以賑窮乏，馳檄境內，其屬城皆歸之，得兵萬餘人。

武周自稱太守，遣使附於突厥。隋雁門郡丞陳孝意、虎賁將王智辯合兵討之，圍其桑乾鎮。會突厥大至，與武周共擊智辯，隋師敗績。孝意奔還雁門，部人殺之，以城降於武周。於是襲破樓煩郡，進取汾陽宮，獲隋宮人以賂突厥，始畢可汗以馬報之，兵威益振。及攻陷定襄，復歸於馬邑。突厥立武周為定楊可汗，遺以狼頭纛。因僭稱皇帝，以妻沮氏為皇后，建元為天興。以衛士楊伏念為左僕射，妹婿同縣人苑君璋為內史令。先是，上谷人宋金剛有眾萬餘人，在易州界為群盜，定州賊帥魏刀兒與相表裡。後刀兒為竇建德所滅，金剛救之，戰敗，率餘眾四千人奔武周。武周聞金剛善用兵，得之甚喜，號為宋王，委以軍事，中分家產遺之。金剛亦深自結納，遂出其妻，請聘武周之妹。又說武周入圖晉陽，南向以爭天下。武周授金剛西南道大行台，令率兵二萬人侵并州，軍黃虵鎮。又引突厥之眾，兵鋒甚盛，襲破榆次縣，進陷介州。高祖遣太常少卿李仲文率眾討之，為賊所執，一軍全沒。仲文後得逃還。復遣右僕射裴寂拒之，戰又敗績。武周進逼，總管齊王元吉委城遁走，武周遂據太原。遣金剛進攻晉州，六日，城陷，右驍衛大將軍劉弘基沒於賊。進取澮州，屬縣悉下。

夏縣人呂崇茂殺縣令，自號魏王，以應賊。河東賊帥王行本又密與金剛連和，關中大駭。高祖命太宗益兵進討，屯於柏壁，相持者久之。又命永安王孝基、陝州總管於筠、工部尚書獨孤懷恩、內史侍郎唐儉進取夏縣，不能克，軍於城南。崇茂與賊將尉遲敬德襲破孝基營，諸軍並陷，四將俱沒。敬德還澮州，太宗邀擊於美良川，大破之。敬德與賊將尋相又援王行本於蒲州，太宗復破之於蒲州。高祖親幸蒲津關，太宗自柏壁輕騎謁高祖於行在所。宋金剛遂圍絳州。及太宗還，金剛懼而引退。武周復攻李仲文於浩州，頻戰皆敗，又饋運不屬，賊眾大餒，於是金剛遂遁。太宗復追及金剛於雀鼠谷，一日八戰，皆破之，俘斬數萬人，獲輜重千餘兩。金剛走入介州，王師逼之。金剛尚有眾二萬，出其西門，背城而陣，太宗與諸將力戰破之，金剛輕騎遁走。其驍將尉遲敬德、尋相、張萬歲收其精兵，舉介州及永安來降。武周大懼，率五百騎棄并州北走，自乾燭谷亡奔突厥。金剛復收其亡散以拒官軍，人莫之從，與百餘騎復奔突厥。太宗進平并州，悉復故地。未幾，金剛背突厥而亡，將還上谷，為追騎所獲，腰斬之。武周又欲謀歸馬邑，事洩，為突厥所殺。
# 吐蕃

吐蕃之所在
**吐蕃**，古國也，據今西藏地。王號贊普，藏語謂雄強者也。

其先聶赤贊普，據山南雍布拉康地。三十餘世至南日論贊，滅女國，遂強。傳子松贊干布，性驍武，多英略。遂臣諸羌，平象雄，伏尼婆羅，併吐谷渾，西域諸國共臣之。唐太宗以文成公主歸之。

至朗達瑪，滅佛毀釋，為僧所弑。子孫爭位，國遂亡。

## 據

* 《舊唐書·吐蕃傳》
* 《新唐書·吐蕃傳》
# 五代

**五代**者，後梁、後唐、後晉、後漢、後周也。唐天祐四年，權臣朱溫廢哀帝自立，建後梁，是為五代之始。傳三世，為後唐李存勖所滅。後唐之君無道，篡弒頻仍。河東節度使石敬瑭乘間以契丹之助奪位，建後晉。開運三年，契丹耶律德光引兵來伐，出帝被執於契丹。河東節度使劉知遠聞之，稱帝於太原。已而契丹主北歸，遂遷都開封。傳子承祐，為郭威所弒，威建號後周。顯德七年，趙匡胤興兵奪位，後周遂亡，而開宋朝之基。

是時，亦有節度使割據稱帝，曰前蜀，曰後蜀，曰南吳，曰南唐，曰吳越，曰閩，曰南楚，曰南漢，曰南平，曰北漢。計凡十國，故亦與五代併稱曰「五代十國」云。吳越、楚、南平，皆受中原封，稱王而已。不自僭號。其餘皆稱帝。是故史官以吳越、楚、南平爲世襲，餘爲僭偽。
# 遼

| 遼 |
| --- |
| 遼之所在 |
| **國體：** | 君主制 |
| **元首**： | 皇帝 |
| **國都**： | 上京、虎思斡耳朵 |
| **國語**： | 契丹語 |
| **通貨**： | 圓形方孔錢 |
| **立國**： | 神冊元年二月 太祖即皇帝位 |
| **亡國**： | 保大五年 |
| 前後歷二百零九年 |

**遼**，塞北之朝也，契丹人所建。

貞明二年，春二月丙戌朔，太祖耶律阿保機在龍化州，迭烈部夷離耶律曷魯等率百僚請上尊號，三表乃允。丙申，群臣及諸屬國築壇州東，上尊號曰大聖大明天皇帝，後曰應天大明地皇后。大赦，建元神冊。

天顯元年七月，太祖崩，皇后攝軍國事。

天顯二年秋，治祖陵畢。冬十一月壬戌，人皇王耶律倍率群臣請於後曰：「皇子大元帥勳望，中外攸屬，宜承大統。」後從之。是日太宗耶律德光即皇帝位。癸亥，謁太祖廟。丙寅，行柴冊禮。戊辰，還都。壬申，御宣政殿，群臣上尊號曰嗣聖皇帝。大赦。有司請改元，不許。十二月庚辰，尊皇太后為太皇太后，皇后為應天皇太后，立妃蕭氏為皇后。

會同四年，伐晉。

會同十年正月初一，太宗建國號大遼，大赦，改元大同。丁丑，崩於欒城。

戊寅，梓宮次鎮陽，世宗耶律阮即皇帝位於柩前。甲申，次定州，命天德、朔古、解裡等護梓宮先赴上京。太后聞帝即位，遣太弟耶律李胡率兵拒之。秋閏七月，次潢河，太后、李胡整兵拒於橫渡，相持數日。用屋質之謀，各罷兵趨上京。既而聞太后、李胡復有異謀，遷於祖州；誅司徒劃設及楚補裡。

五年九月庚申朔，自將南伐。壬戌，次歸化州祥古山。癸亥，祭讓國皇帝於行宮。群臣皆醉，耶律察割反，世宗遇弒，崩。

丁卯，穆宗耶律璟即皇帝位，群臣上尊號曰天順皇帝，改元應歷。

十九年春二月甲寅，如懷州，獵獲熊，歡飲方醉，馳還行宮。是夜，近侍小哥、盥人花哥、庖人辛古等六人反，穆宗遇弒，崩。景宗耶律賢即皇帝位，乾亨三年崩。聖宗耶律隆緒即位，時年十二。皇后蕭綽奉遺詔攝政。

統和十五年，與宋訂澶淵之盟。

後，內修政治，外拓疆宇。既而申固鄰好，四境安。維持百餘年。

保大二年，遼亡，天祚皇帝為金人完顏婁室等所獲。

延慶三年，耶律大石得善地，遂建都城，改延慶為康國元年。後人號為西遼。

## 諸帝

* 遼太祖億
* 遼太宗德光
* 遼世宗阮
* 遼穆宗璟
* 遼景宗賢
* 遼聖宗隆緒
* 遼興宗宗真
* 遼道宗洪基
* 遼天祚帝延禧
* 遼宣宗淳
* 遼德宗大石
* 感天皇后蕭氏
* 遼仁宗夷列
* 承天皇后普速完
* 遼天禧帝直魯古
* 屈出律
# 金朝

| 大金 |
| --- |
| 大金之所在 |
| **國體：** | 君主制 |
| **元首**： | 都勃極烈、皇帝 |
| **總揆**： | 勃極烈、尚書令 |
| **國都**： | 會寧府、大興府、開封府、蔡州 |
| **國語**： | 金國語、漢語 |
| **通貨**： | 各式宋遼齊舊錢、金鑄新錢、各式交鈔、銀 |
| **立國**： | 收國元年 金太祖稱帝 |
| **亡國**： | 天興三年 金末帝承麟戰歿 |
| 前後歷百十八年 |

**金**，女真之國也。

## 興廢

本靺鞨別部，漁獵於黑水。遼興，以為藩部，索取日苛。天慶四年，女真大酋阿骨打叛遼，翌年稱帝，建國號大金，建元收國，更諱旻，是為太祖。太祖數破遼兵，復約宋合圍遼，許以燕雲十六州歸宋。天會三年，破應州，擄遼天祚帝。遼既亡，太宗晟命伐宋，時李綱在朝，汴不能破，乃退。翌年，復侵宋。城破，擄徽、欽二帝而去，立劉豫為齊帝，以治中原。熙宗亶立，廢豫和宋，更用漢制。唯舊臣勢大，金政為所掌，生二子，皆早夭。鬱而嗜酒，自是鮮仁好殺，海陵王亮弒帝自立，遷中都，自將南征，敗於采石，部將完顏元宜弒之。

世宗雍立，外和宋，內革弊，金遂小康。章宗璟即位，以制因遼宋，雜亂無貫，乃更定修正，為一代法。宋韓侂冑侵金境，退之，仍用舊界。章宗無後，叔衛紹王立，蒙古成吉思汗以其寡斷無能，乃犯西夏，金不救。夏既降，蒙古來攻，胡沙虎乃弒衛紹王，立宣宗珣。蒙古復來，橫掃金境。遂遷汴，成吉思汗忿怒，破中都。宣宗又令侵宋，當危急之時，內爭不斷，外戰不息。哀宗守緒立，外和夏宋，內除奸宄，能用名將。然天時在蒙古，天興元年，三峰山大敗，蒙古圍汴。會汴大疫，遂棄城走歸德，奔蔡州。告宋曰：「蒙古滅國四十，以及西夏，夏亡及我，我亡必及宋。唇亡齒寒，自然之理。」然宋猶兵助蒙古。城將破，以完顏承麟壯健可脫禍，傳之帝位，以存金祀。城破，自縊亡。承麟受大寶，亦歿於軍中。金遂亡。自立國至蔡州城破，凡百十八年，凡十帝。

## 行政

## 地方

## 民俗

## 世系

* 函普
* 烏魯
* 跋海

為孛堇

* 綏可
* 石魯

完顏部日強

* 烏古迺
* 劾里鉢
* 頗剌淑
* 盈歌

為都勃極烈

* 烏雅束

即皇帝位

* 金太祖旻
* 金太宗晟

廢勃極烈

* 金熙宗亶
* 金廢帝亮
* 金世宗雍
* 金章宗璟
* 衛紹王永濟
* 金宣宗珣
* 金哀宗守緒
* 金昭宗承麟

末帝戰歿，金亡

## 註

## 據

* 《金史》
# 方臘

**方臘**，睦州青溪人也。世居縣堨村，託左道以惑眾。

## 史載

初，唐永徽中，睦州女子陳碩真反，自稱**文佳皇帝**，故其地相傳有天子基、萬年樓，臘益得憑籍以自信。縣境梓桐、幫源諸峒皆落山谷幽險處，民物繁夥，有漆楮、杉材之饒，富商巨賈多往來。

時吳中困於朱勔花石之擾，比屋致怨，臘因民不忍，陰聚貧乏遊手之徒。宣和二年十月，起為亂，自號**聖公**，建元永樂，置官吏將帥，以巾飾為別，自紅巾而上凡六等。無弓矢、介胄，唯以鬼神詭秘事相扇訹，焚室廬，掠金帛子女，誘脅良民為兵。人安於太平，不識兵革，聞金鼓聲即斂手聽命，不旬日聚眾至數萬，破殺將官蔡遵於息坑。十一月陷青溪，十二月陷睦、歙二州。南陷衢，殺郡守彭汝方；北掠新城、桐廬、富陽諸縣，進逼杭州。郡守棄城走，州即陷，殺制置使陳建、廉訪使趙約，縱火六日，死者不可計。凡得官吏，必斷臠支體，探其肺腸，或熬以膏油，叢鏑亂射，備盡楚毒，以償怨心。

警奏至京師，宰相王黼匿不以聞，於是凶焰日熾。蘭溪靈山賊朱言吳邦、剡縣讐道人、仙居呂師囊、方巖山陳十四、蘇州石生、歸安陸行兒皆合黨應之，東南大震。

發運使陳亨伯請調京畿兵及鼎、澧槍牌手兼程以來，使不至滋蔓。宋徽宗始大驚，亟遣童貫、譚稹為宣撫制置使，率禁旅及秦、晉蕃漢兵十五萬以東，且諭貫使作詔罷應奉局。三年正月，臘將方七佛引眾六萬攻秀州，統軍王子武乘城固守，已而大軍至，合擊賊，斬首九千，築京觀五，賊還據杭。二月，貫、稹前鋒至清河堰，水陸並進，臘復焚官舍、府庫、民居，乃宵遁。諸將劉延慶、王稟、王渙、楊惟忠、辛興宗相繼至，盡復所失城。四月，生擒臘及妻邵、子毫二太子、偽相方肥等五十二人於梓桐石穴中，殺賊七萬。四年三月，餘黨悉平。進貫太師，徙國楚。

臘之起，破六州五十二縣，戕平民二百萬，所掠婦女自賊峒逃出，倮而縊於林中者，由湯巖、椔嶺八十五里間，九村山谷相望。宋軍自出至凱旋，四百五十日。

## 文學

方臘其跡又見於明小說《水滸傳》，傳曰臘為歙州樵子也。宣和中，以朱勔至吳中徵取花石綱，百姓大怨，人心思亂。臘乃結納豪傑，舉兵反。臘既僭偽號，登極於清溪縣幫源洞。俄而大興內苑宮闕，並設文武職臺，賊勢日獗。

臘復發兵襲佔歙、睦、杭、蘇、常、湖、宣、潤等八州，時謂之曰「十千加一點，冬盡始稱尊。縱橫過浙水，顯跡在吳興。」臘命弟貌守蘇州，叔垕守歙州，險隘皆分置兵備。且冊立子天定為太子守杭州，節制石寶、鄧元覺、厲天閏、司行方等諸將。臘之部曲，尤以寶與元覺最驍勇善戰也。寶有膂力，曉將略，深通武藝，從臘舉事於微賤，授南離元帥。元覺以僧扈從，授寶光國師。

臘既席捲江南，徽宗敕令梁山宋江、盧俊義等征剿。江與俊義乘平淮西之余烈，連破偽將呂師囊、偽王方貌等眾，陣斬偽太子天定，兵威益盛。然寶與元覺等多詭譎，嘗率兵大破宋軍，又斬索超、鄧飛、鮑旭、馬麟、燕順諸將。及宋江引軍陷睦州，滅偽將鄭彪、偽天師包道乙。又破烏龍嶺，寶等眾幾盡，皆歿。江復命柴進化名柯引，充駙馬潛於臘側，既而殺臘侄方傑，賊黨大亂，遂破幫源洞。臘走脫，旋為魯智深擒獲。江南悉定，宋軍乃逮臘至京師，依律凌遲剮決。

## 據

* 《宋史》卷四百六十八·宦者三
* 《水滸傳》
# 西夏

| 大夏 |
| --- |
| 大夏之所在 |
| **國體：** | 君主制 |
| **元首**： | 皇帝 |
| **國都**： | 興慶府 |
| **國語**： | 西夏語 |
| **通貨**： | 銅錢 |
| **立國**： | 大慶三年十月，李元昊稱皇帝 |
| **亡國**： | 保義二年，蒙古陷中興府 |

**白高大夏國**，或曰**邦泥定國**，史稱**西夏**，為西北党項人所建，立國凡一百九十年，其東盡黃河，西至玉門，南界蕭關，北控大漠，幅員萬里，與宋遼金成鼎足之勢，三分天下居其一，雄踞西北兩百年。其國文、言異乎中國，野利仁榮製字，曰西夏文。禮制與中國同。

## 經濟

### 農

土產大麥、蓽豆、青稞、皞子、古子蔓、堿地蓬實、蓯蓉苗、小蕪荑、席雞草子、地黃葉、登廂草、沙蔥、野韭、拒灰、白蒿、堿地松實。

### 貨殖

常與遼宋市貨，置榷場互市。

## 兵

其民年十五為丁。勇健者，號曰「撞令郎」。常於單日出戰，避晦日。多立虛寨，設伏兵。衣重甲，乘善馬，以鐵騎為前鋒，用鉤索絞聯，雖死但馬上不落。

## 諸帝

夏帝本姓拓跋。唐末黃巢之亂，拓跋思恭平定有功。封夏國公。夏州節度使。其弟思諫拜定難節度使。至定難節度使李繼捧，因降宋滅。繼捧族弟繼遷叛，附遼爲西平王。大慶三年十月，繼遷長孫元昊稱皇帝。號大夏。都興慶府。桓宗朝，改中興府。保義二年，亡於蒙古。

* 夏太祖繼遷
* 夏太宗德明
* 夏景宗元昊
* 夏毅宗諒祚
* 夏惠宗秉常
* 夏崇宗乾順
* 夏仁宗仁孝
* 夏桓宗純祐
* 夏襄宗安全
* 夏神宗遵頊
* 夏獻宗德旺
* 南平王睍

## 攷
# 西遼

| 西遼 |
| --- |
| 西遼之所在 |
| **國體：** | 君主制 |
| **元首**： | 皇帝 |
| **國都**： | 虎思斡耳朵 |
| **用語**： | 契丹語、中古漢語、突厥語、波斯語 |
| **立國**： | 西元一一三二年 大石稱菊兒汗 |
| **亡國**： | 一二一八年 |
| 前後歷八十七年 |

**西遼**者，亦名**喀喇契丹**，西域之朝也，耶律大石所建。

西元一一一四年春，生女真完顏氏起兵反遼，明年，完顏氏稱帝，號爲大金。一一二四年，大石西走。一一二五年，遼天祚帝爲金人所俘。一一三二年，大石稱帝於叶密立，西遼立。大石取西域，收河中，屢戰屢勝，開疆萬里,稱霸中亞。一一七七年，耶律直鲁古即位，窮兵贖武，國勢漸衰。一二一一年，屈出律篡國。一二一八年，成吉思汗發兵擊西遼，西遼亡。

西遼歷五帝一後，享國八十七年。

## 諸帝

* 遼德宗大石

* 感天皇后蕭氏

* 遼仁宗夷列

* 承天皇后普速完

* 遼天禧帝直魯古

* 屈出律
# 劉福通

**劉福通**，穎州人，奉白蓮教書。

## 埋石起事

元至正初，福通與其黨韓山童、杜遵道、羅文素、盛文郁、王顯忠、韓咬住等，謂山童為宋徽宗八世孫，當為天子。時黃河決而南，丞相脫脫從賈魯議挽之北流，興大役。福通乃預埋一石人，鐫其背曰：「莫道石人一隻眼，挑動黃河天下反！」開河者掘得之，轉相告語，人心益搖。至正十一年，福通等殺黑牛白馬，誓眾謀起事。事覺，縣吏捕之急，山童就獲伏誅。其妻楊氏攜林兒遁至武安，福通遂部署其眾舉兵，以書生杜遵道為謀主。

五月，福通襲據朱皋，分兵陷羅山、真陽、確山，掠舞陽、葉縣。其眾裹紅巾於首，故號「紅軍」，又號「香軍」。元樞密同知赫廝虎赤，率阿速兵六千，並諸路漢軍討之，不能克。時歲大祲，蕭縣人李二家儲芝麻一倉，發以賑饑，人呼為芝麻李，與鄰人趙君用謀入福通黨。至是與其黨八人同盟為亂，襲徐州陷之，募兵至數萬人，攻陷宿、虹、豐沛等州縣，以應福通。九月，福通擊敗元軍，殺萬戶朵兒、千戶高安童。進攻汝寧府，陷之，知府完哲等赴水死，又攻陷光、息二州。及元軍戰於毫州，殺指揮禿魯，所過焚城邑，殺長吏，眾至十餘萬。十二月，布王三起兵陷鄧州、南陽，以應福通，號北鎖紅軍。

## 建號專權

十二年，元廷遣逯魯曾募兩淮鹽丁五千人，以攻徐州，又遣知樞密院事月闊察兒將兵會之。二月，與赫廝虎赤等進討。赫廝虎赤見紅軍陣大，揚鞭麾其眾曰：「阿卜！」阿卜者，華言走也。於是所部皆潰，福通勢益熾。元廷又遣平章鞏卜下放，將侍衛漢軍及蒙古軍數萬討之。鞏卜班亦日夜縱酒，不以兵事為意，為福通所襲，大敗。軍中失大將所在，數日，閱死者屍，始知鞏卜班已死。元軍引卻三百餘里，屯項城。是月，定遠郭子興等起兵破濠州，以應福通。御史大夫也先帖木兒與衛王寬徹哥，將精兵三十萬討福通，攻上蔡，拔之，擒韓咬住。諸王神保復取虹、睢陽兩縣，福通懼，嚴兵拒守。五月，也先帖木兒屯沙河，數旬不敢進。軍中夜驚，也先帖木兒先遁，左右控其馬留之。也先帖木兒引佩刀斫之曰：「我非性命耶！」遂逸去。諸軍皆潰散，軍資山積，悉為福通所有。

十三年，知樞密院事老張攻克南陽、唐州。六月，諸王八禿與福通戰於毫州，敗歿，福通復陷害豐。十四年，福通又陷穎州。十月，平章答失八都魯及太不花會兵攻安豐，皆不克。十五年二月，福通等自碭山夾河迎林兒至，建號稱小明王，都毫州，國號「**宋**」，以林兒自謂趙氏裔也。建元「龍鳳」，追尊山童為太上皇，母楊氏為皇太后，撤鹿邑縣太清宮材，以造宮室。以杜遵道，盛文郁為丞相，福通、羅文素為平章，福通弟劉六為知樞密院事。是時，遵道粗有文武，既為丞相，林兒每事咨之，頗專恣自用，福通陰使勇士撾殺之，自為丞相，林兒不能問。七月，答失八都魯與福通戰於長葛，失利。答失八都魯退駐中牟，又為福通所襲，獲其輜重，劉哈剌不花伏兵要之，奪所獲而歸。八月，苗軍元帥吳天保死，其部眾據榮陽以叛，降於福通。冬，福通以三十萬眾直搗中牟，元平章察罕帖木兒大敗之。

十六年，察罕帖木兒轉戰而北，取虎牢戍之，福通兵不敢過，乃焚掠河北諸州。察罕帖木兒又敗之，餘眾柵河中洲，悉為完察罕帖木兒所殲。十二月，答失八都魯次高柴店，福通屢戰皆敗，元軍遂進圍毫州。福通出精騎五百，夜襲元軍，答失八都魯設備甚嚴，福通奔潰。答失八都魯遂克毫州，擒丞相王顯忠、羅文素及元帥張敏等，福通挾林兒走安豐。十七年，察罕帖木兒駐陝西，河南北則答失八都魯、太不花、阿魯三人，共為犄角，以御福通。太不花軍於嵩、汝間，福通兵望風敗走。太不花按兵不進，福通勢復熾。

## 盛極而衰

三月，福通將毛貴陷膠州，又陷萊州。四月，遂陷般陽、益都及濱、莒二州。六月，福通知元軍在河南，河北空虛，乃分兵三道：關先生、破頭潘、沙劉二、馮長舅、王士誠出晉冀，白不信、大刀敖、李喜喜趨關陝，毛貴略山東。福通自以重兵徇穎、許諸州。關先生者，名鐸，崇仁人，以策干福通，福通用為軍鋒。七月，義兵萬戶田豐叛降毛貴，攻陷濟寧，萬戶孟本周敗之，復其城。盛文郁陷歸德，知府林茂、萬戶時公權皆迎降，文郁遂陷曹州。九月，陷大名及衛輝路，未幾，太不花復取大名。是月，關先生陷澤州、陵州，又陷潞州，察罕帖木兒敗之。十月，白不信陷商州，直趨長安，分兵掠同、華諸州，亦為察罕帖木兒所敗，前後死者數萬人。白不信等以餘兵入南山，察罕帖木兒使李思齊守鳳翔以備之。十二月，趙君用稱永義王，彭二郎之子早住稱魯淮王，同據淮安。

十八年五月，福通陷汴梁，築宮於舊皇城之內，迎林兒居之，以福通為太保，毛貴、田豐為丞相，王士誠、楊誠、陳猱頭、繼續祖為平章，劉圭為知院，又進關先生、破頭潘等官爵。明年五月，察罕帖木兒大舉攻汴梁。自李喜喜、白不信等入蜀，關先生、破頭潘入遼東，福通獨抗元軍，勢日弱。六月，察罕以大軍次虎牢，先遣游騎東略歸、毫、陳、蔡、戰船浮於河，水陸並進，首奪汴之外城。察罕帖木兒自將鐵騎屯杏花營，諸將環城而壘，福通嬰城固守。察罕帖木兒先遣苗軍過城下，福通兵傾城追之，敗還。又令老弱立柵於外城，以為餌，福通出爭之，老弱棄柵走，福通兵逐於城西，察罕帖木兒縱騎蹂之，悉為所俘，福通乃不敢復出。八月，察罕帖木兒克汴梁，福通挾林兒出東門遁去，復入安豐。

二十年，紅軍朱元璋議迎韓林兒至金陵，不果。二十三年，吳王張士誠遣其將呂珍攻安豐，福通欲乘風雨潰圍而出，遇伏死。元璋自將救之，大敗珍兵，遂遷林兒於滁州之宗陽宮。

* 〔清〕張廷玉等作《明史卷一百二十二》
# 郭子興

**郭子興**，元濠州定遠人，其先曹州人也。以資產豪於里中。

初，郭父少好術數，常從異人遊，得其書。年長未娶，南遊定遠，邑人神其術，叩之必驗。邑中富翁家有瞽女，郭父過其門，翁以女命求卜。曰：「此貴人也！」翁曰：「此女瞽，未配。」郭父曰：「翁能不鄙我乎，則妻之。」翁曰：「諾。」既娶，不數年，家日贍，生子三、女一，郭子興乃其中子也。始生，父卜之喜，謂人曰：「是兒異日非常，必大吾家。」既長，兄弟皆善殖產。

至正十一年辛卯五月，潁州妖人劉福通作亂，陷潁州。八月，蕭縣芝麻李及彭大、趙君用攻陷徐州。

元季，民間有造言者，郭子興誤信之甚篤，遂散家財陰結賓客。至正十二年十二年正月十一，同孫德崖、俞某、魯某、潘某等共謀起兵，於定遠。二月二十六日，克濠州，據其城守之，自稱亳州制節元帥。三月初二日，克曹縣。閏三月甲戌，時朱元璋起義入濠州，廠隸於其帳下，為十夫長。

郭子興以所撫馬公之女妻於元璋。郭子興為人勇幹，性直不能容物，卒以憤恨而終。明洪武初追封**滁陽王**。

## 考

* 《明史·郭子興傳》
* 《國初群雄事略》卷二
* 俞本《皇明紀事錄》
# 明太祖

| 大明太祖高皇帝 |
| --- |
|  |
| **名諱** | **朱元璋** |
| **生卒** | 天曆元年至洪武卅一年 |
| **在位** | 洪武元年至洪武卅一年 |
| **政權** | 大明 |
| **廟號** | 太祖 |
| **諡號** | 開天行道肇紀立極 大聖至神仁文義武 俊德成功**高皇帝** |
| **陵墓** | 孝陵 |
| **先君** | 無 |
| **嗣君** | 孫明惠帝 |
| 年號 |
| 洪武 |

**大明太祖開天行道肇紀立極大聖至神仁文義武俊德成功高皇帝**諱**元璋**，字國瑞，姓朱氏。原名重八，後改為興宗，與大事改德裕。顯後改**元龍**。先世家沛，徙句容，再徙泗州。父世珍，始徙鳳陽之鍾離。生四子，重八其季也。母陳氏。

至正四年，旱蝗，大飢疫。重八時年十七，父母兄相繼歿，貧不克葬。里人劉繼祖與之地，乃葬，即鳳陽陵也。其孤無所依，乃入皇覺寺為僧。逾月，遊食合肥。道病，二紫衣人與俱，護視甚至。病已，失所在。凡歷光、固、汝、潁諸州三年，復還寺。

當是時，元政不綱，民變四起。至正十二年，郭子興濠州舉事，附之，戰輒勝，子興遂妻以所撫馬公女，即高皇后也。十五年三月郭子興卒，元璋盡攬其部。十六年二月，陷集慶路，易名應天府。二十三年滅陳友諒，二十四年自立為吴王，二十七年滅張士誠，降方國珍。二十八年正月，應天稱帝，國號大明，改元洪武。七月，移師北伐，克大都，北逐蒙元。洪武十四年，元梁王把匝剌瓦爾密自戕，雲南平。

為帝，制大明律、洪武六年，御製皇明祖訓以軌儀范，廢丞相，拒外戚，明制度，列不征之國十五。帝起自僧丐而素銜貪官，凡中飽私囊者多誅，所誅者有開國將軍朱亮祖、駙馬都尉歐陽倫等，復以郭桓、空印二案，誅大臣數萬。元多所貶損漢學，至帝悉恢復，洪武十三年，命天下學校師生，日給廩膳。十五年，詔天下通祀孔子。洪武十七年，頒《大誥》於天下，孔孟子孫寒微者，其加意詢訪，凡聖賢後裔輸作者，皆免之。以為奉祀。帝嘗曰：古昔帝王育人材，正風俗，莫不先於學校。

洪武十一年，禁六部奏事關白中書，十二年，以反罪坐誅右丞相胡惟庸，并誅其黨。洪武二十六年，誅涼國公藍玉、鶴慶侯張翼、普定侯陳桓、景川侯曹震、舳艫侯硃壽、東莞伯何榮、吏部尚書詹徽等以謀逆之罪。尋頒《逆臣錄》以載其名。
帝患太子標羸弱，恐難馭眾臣，故邊塞大定後，即誅戮功臣，胡惟庸、藍玉二案，株連四萬五千餘，宰相李善長、胡惟庸、汪廣洋，大將藍玉、傅友德、馮勝等皆死，立國功臣殆盡去矣。

太子標早薨，立二皇孫允炆為皇太孫。太祖在位，唯用洪武一號，一帝一號，實自太祖始。

洪武三十一年四月，帝體不豫，加燕王棣兵權節制。旋崩，年七十有一，享國三十一年，葬孝陵。皇太孫允炆繼位。謚高皇帝。永樂、嘉靖中加謚。

## 家屬

* 父 明仁祖淳皇帝 世珍
* 母 淳皇后 陳氏
* 兄弟 南昌王 朱興隆

* 后 明孝慈高皇后　馬秀英
	+ 長子 明懿文太子標
	+ 次子 明秦愍王樉
	+ 三子 明晉恭王棡
	+ 四子 明成祖文皇帝棣
	+ 五子 明周定王橚
	+ 長女 臨安公主
	+ 次女 寧國公主
	+ 四女 安慶公主

* 妃 成穆孫貴妃
	+ 六女 懷慶公主
* 妃 李淑妃
* 妃 郭寧妃
	+ 十子 明魯荒王檀
* 妃 郭惠妃
	+ 十一子 明蜀獻王椿
	+ 十三子 明代簡王桂
	+ 十九子 明谷王橞
	+ 十二女 永嘉公主
	+ 十五女 汝陽公主
* 妃 江貴妃
* 妃 昭敬充妃胡氏
	+ 六子 明楚昭王楨
* 妃 碩妃
* 妃 鄭安妃
	+ 八女 福清公主
* 妃 莊靖安榮崔惠妃
* 妃 達定妃
	+ 七子 明齊王榑
	+ 八子 明潭王梓
* 妃 胡順妃
	+ 十二子 明湘獻王柏
* 妃 任順妃
* 妃 李婕妤
* 妃 崔美人
* 妃 韓氏
	+ 十五子 明遼簡王植
	+ 十四女 含山公主
* 妃 郜氏
	+ 十四子 明肅莊王柍
* 妃 余妃
	+ 十六子 明慶靖王栴
* 妃 楊妃
	+ 十七子 明寧獻王權
* 妃 周妃
	+ 十八子 明岷莊王楩
	+ 二十子 明周憲王松
* 妃 趙貴妃
	+ 廿一子 明沈簡王模
* 妃 李賢妃
	+ 廿三子 明唐定王桱
* 妃 劉惠妃
	+ 廿四子 明郢靖王棟
* 妃 葛麗妃
	+ 廿五子 明伊厲王㰘

* 母氏未詳
	+ 九子 明趙王杞，幼殤
	+ 廿二子 明安惠王楹
	+ 廿六子 楠，未及封王而殤
	+ 三女 崇寧公主
	+ 五女 汝寧公主
	+ 七女 大名公主
	+ 九女 壽春公主
	+ 十女 十公主，幼殤
	+ 十一女 南康公主
	+ 十三女 十三公主，幼殤
	+ 十六女 寶慶公主

## 據

* 《罪惟錄·太祖高皇帝紀》
* 《明史·太祖本紀》
* 《今言》明 鄭曉

|  |  |
| --- | --- |
|
 | 聲音動靜，具錄於**維基共享︰大明太祖高皇帝** |
# 劉通 (明)

**劉通**，明義軍之首，今商水郝崗鄉千斤劉村人。時朝政昏暗，百姓難活，皆出逃以生。通受其害，於正統十二年入湖北山中，墾礦為生。然明廷立山禁，不許逃戶入山。天順八年，通招流民起義，欲止官府封山。其自稱**漢王**，以僧石龍為軍師，遂攻襄陽、鄧州、漢中等地，其軍屢勝。明年三月，明廷調兵，以四路反撲，義軍遂不利。獲劉通將士凡三千五，又從屬萬餘。通後解至北京，殺之。義軍雖敗，明廷亦收還詔令，眾流民皆附籍為民，開荒耕種。通鄉黨據其舉千斤石獅而無懼，以其村名號「千斤劉村」。
# 張獻忠

**張獻忠**者，延安衛柳樹澗人也，萬曆三十四年生。

崇禎三年，陝西賊大起，王嘉胤據府穀，陷河曲。獻忠以米脂十八寨應之，自稱八大王。明年，嘉胤死，其党王自用復聚眾三十六營，獻忠及高迎祥、羅汝才、馬守應等皆為之渠。其冬，洪承疇為總督，獻忠及汝才皆就撫。已而叛入山西，偕群賊焚掠。尋擾河北，又偕渡河。自是，陝西、河南、湖廣、四川，江北數千里地，皆被蹂躪。當此之時，賊渠率眾無專主，遇官軍，人自為鬥，勝則爭進，敗則竄山谷不相顧。官軍遇賊追殺，亦不知所逐何賊也。賊或分或合，東西奔突，勢日強盛。

八年，十三家會滎陽，議敵官軍。守應欲北渡，獻忠嗤之，守應怒，李自成為解，乃定議。獻忠始與高迎祥並起作賊，自成乃迎祥偏裨，不敢與獻忠並。及是遂相頡頏，與俱東掠，連破河南、江北諸縣，焚皇陵。已而迎祥、自成西去。獻忠獨東，圍廬州、舒城，俱不下。攻桐城，陷廬江，屠巢、無為、潛山、太湖、宿松諸城，應天巡撫張國維禦之。獻忠從英、霍遁，道麻城，合守應等入關，會迎祥於鳳翔。已，復出商、洛，屯靈寶，以待迎祥。迎祥至，則合兵復東。總兵官左良玉、祖寬擊之，獻忠與迎祥分道走。寬追獻忠，戰於嵩縣及九皋山，三戰皆克，俘斬甚眾。獻忠恚，再合迎祥眾還戰，復大敗。迎祥尋與自成入陝西，而守應、汝才諸賊，各盤踞鄖陽、商、洛山中，不能救，獻忠亦遁山中。

十一年春，偵知陳洪范隸文燦麾下為總兵，大喜，因遣間齎重幣獻洪範曰：「獻忠蒙公大恩，得不死，公豈忘之邪？願率所部降以自效。」洪範亦喜，為告文燦，受其降。巡按御史林銘球、分巡道王瑞栴與良玉謀，俟獻忠至執之，文燦不可。獻忠遂據穀城，請十萬人餉，文燦不敢決。時群賊皆聚南陽，屠掠旁州縣。文燦赴裕州，益大發檄撫賊。汝才以戰敗乞降於太和山監軍太監李繼改。明年，射塌天、混十萬、過天星、關索、王光恩等十三家渠帥，先後俱降。陝西總督洪承疇、巡撫孫傳庭復大破李自成，自成竄崤、函山中，朝廷皆謂賊撲剪殆盡。

獻忠在穀城，訓卒治甲仗，言者頗疑其欲反。帝方信兵部尚書楊嗣昌言，謂文燦能辦賊，不復憂也。夏五月，獻忠叛，殺知縣阮之鈿，隳穀城，陷房縣，合汝才兵，殺知縣郝景春。十三家降賊一時並叛，惟王光恩不從。獻忠去房縣，左良玉追擊之，羅岱為前鋒，至羅犬英山，岱中伏死，良玉大敗。

嗣昌已拜大學士，乃自請督師，帝大悅。十月朔，嗣昌至襄陽，集諸將議進兵。時群賊大掠，賀一龍、賀錦犯隨、應、麻、黃，與官軍相持。汝才及過天星竄伏漳、房、興、遠，獻忠踞湖廣、四川界，將西犯。嗣昌視東略稍緩，乃宿輜重襄陽，浚濠築城甚固，令良玉專力剿獻忠。

十三年閏正月，良玉擊賊枸坪關，獻忠遁，追至瑪瑙山。賊據山拒敵，良玉先登，賀人龍、李國奇夾擊，大敗之，斬首千三百餘級，擒獻忠妻妾。湖廣將張應元、汪之鳳追敗之水右壩。川將張令、方國安又邀擊於岔溪。獻忠奔柯家坪，張令逐北深入，被圍，應元、之鳳援之，復破賊。獻忠率千餘騎竄興、歸山中，勢大蹙。

十四年正月，賊還戰，官軍大敗，士傑及遊擊郭開等皆死。獻忠果東出，令汝才拒鄖撫袁繼鹹兵，自率輕騎，一日夜馳三百里，殺督師使者于道，取軍符，紿陷襄陽城。

十六年春，連陷廣濟、蘄州、蘄水。入黃州，黃民盡逃，乃驅婦女鏟城，尋殺之以填塹。麻城人湯志者，大姓奴也，殺諸生六十人，以城降賊。獻中改麻城為州。又西陷漢陽，全軍從鴨蛋洲渡，陷武昌，執楚王華奎，籠而沈諸江，盡殺楚宗室。錄男子二十以下、十五以上為兵，餘皆殺之。由鸚鵡洲至道士洑，浮胔蔽江，逾月人脂厚累寸，魚鱉不可食。獻忠遂僭號，改武昌曰天授府，江夏曰上江縣。據楚王第，鑄西王之寶，偽設尚書、都督、巡撫等官，開科取士。以興國州柯、陳兩姓土官悍勇，招降之。題詩黃鶴樓。下令發楚邸金振饑民。蘄、黃等二十一州縣悉附。

時李自成在襄陽，聞之忌且怒，貽書譙責。左良玉兵復西上，偽官吏多被擒殺。獻忠懼，乃悉眾趨岳州、長沙。獻忠遂陷咸甯、蒲圻，逼岳州，岳州陷。騎而逼長沙，長沙陷。又陷寶慶、常德。攻道州，遂東犯江西，陷吉安、袁州、建昌、撫州、永新、安福、萬載、南豐諸府縣。廣東大震。十七年春陷夔州，至萬縣，水漲，留屯三月。已，破涪州，敗守道劉麟長、總兵曾英兵。進陷佛圖關。破重慶，瑞王常浩遇害。遂進陷成都。獻忠遂僭號大西國王，改元大順，冬十一月庚寅，即偽位，以蜀王府為宮，名成都曰西京。

順治三年，獻忠盡焚成都宮殿廬舍，夷其城。遇清兵於鳳凰坡，中矢墜馬，身亡。

## 據

* 《明史》卷三百零九《流賊傳》
# 洪秀全

洪秀全像
**洪秀全**，原名**仁坤**，又名**日**，小名**火秀**，廣東花縣源水村人氏。其父國游，母賴氏。有二兄，長兄仁發，二兄仁達。其先祖皓，南宋名臣，與岳飛皆當時之雄，後居閩南，又至廣東，終及廣州府花縣。

## 傳

秀全年七歲，習四書五經，鄉里供其從仕以期光耀門楣。秀全三赴府試，落第。時年二十五，歸家而不省事。夢遇老者曰：「吾奉上天旨意，命爾至人間斬妖除魔」。秀全遂嘿然不言，舉止怪異。

年三十一，赴廣州府試，落第，獲《勸世良言》，與昔者夢境對觀，自詡受上帝之命，而赴凡間除妖。自命為上帝之幼子，耶穌之幼弟，稱上帝耶和華為「天父」，稱耶穌為「天兄」，立誓不復為儒生。雖不通《聖經》，自創教派，名拜上帝會。自云：「人心險惡，政治腐敗，天災將至，唯入教者可免之，入教者男女平等，男曰兄弟，女曰姊妹。」並設天條十則。

秀全初時赴廣東傳教。道光二十四年，秀全同馮雲山赴廣西傳教，既而，秀全返廣東，當地信徒日增。二十五至二十六年，秀全回鄉寫下《原道醒世訓》、《原道覺世訓》、《百正歌》。二十七年初，秀全赴廣州禮拜堂，求傳教士羅孝全助己受浸，孝全不可。後赴廣西，會馮雲山，定拜上帝會規條及儀式。

咸豐元年十二月初十，秀全金田起事，建國號曰太平天國，自號**天王**。三年，定都南京，定名曰天京。六年，天王密詔北王韋昌輝、翼王石達開、燕王秦日綱誅除東王楊秀清。北王、燕王誅東王及其家，此即天京事變。

同治三年四月二十七日，天王崩。其子洪天貴福嗣位。其臣以繡裹其屍，藏之於內，秘不發喪，十餘日後方宣之於眾。

六月十六日，清軍陷天京，太平天國亡。

## 詩作

* 《吟劍》
* 《述志》
* 《金烏》
* 《定乾坤》
* 《毀馮雲山書館中偶像》
* 《誡曾玉璟》

## 親黨

### 家世

* 遠祖：洪皓
	+ 父：洪國游
	+ 母：賴氏

### 兄弟

* 長兄：洪仁發
* 次兄：洪仁達

### 妻

元妻：賴蓮英

### 子

* 長子：洪天貴福
* 三子：洪天光
* 四子：洪天明
* 五子：洪天佑

|  |  |  |
| --- | --- | --- |
| 上 無 | 太平天國君主 | 下 幼天王洪天貴福 |
# 劉永福

劉永福
**劉永福**，字淵亭，廣西上恩州人。公本無賴，咸豐間，廣西亂，永福率三百人，往投三合會匪首吳鯤。鯤為清兵所敗，走之越南，永福從之，據興化府之保勝州。

同治七年，鯤復叛。十年，戰北寧，越之剿撫使翁益謙陣斬之。中表黃崇英繼領其衆，號曰黃旗兵，據河江。永福與崇英素不相能，遂以黑旗兵降越駙馬黃佐炎。越王阮福時大悅，授三省提督職，以拒崇英。宣光、興化之民，或貢稅於永福，或貢於崇英，不知有越王也。法蘭西人欲行自由通商事，至宣光、興化，為永福所阻。

十二年，法將安鄴伐河內，破之，執大學士阮知方。事聞順化，越王令佐炎往救。永福亦以黑旗兵助之，陣斬安鄴於紙橋。

法人以黑旗兵為心腹大患，每欲除之。光緒八年，法將李威利伐河內而得之。河內官黃耀自害，乃以尊室灞為長官。威利遺書順化，欲據河內。越王怒曰：「我內有黑旗兵，外有大清，何懼之有！」遣佐炎伐之。清廷遣兵來救。清將唐景崧勸曰：「越為法逼，亡在旦夕，誠因保勝傳檄而定諸省，請命中國，假以名義，事成則王，此上策也；次則提全師擊河內，驅法人，中國必助之餉，此中策也；如坐守保勝，事敗而投中國，此下策也。」永福曰：「微力不足當上策，中策勉為之。」永福兵亦至，殺威利。事聞法國，波滑少將以大兵來伐。永福力戰，退保保勝。清與法國定約，越南歸法國保護焉。永福以黑旗兵歸，擢南澳鎮總兵。

二十年，赴臺灣協防。清為日本敗於朝鮮，割臺灣與日本。永福不從，自號大將軍，推戴唐景崧為總統，電告諸國，宣示獨立。日本兵侵臺灣，永福奔還。二十八年，遷碣石鎮總兵。

辛亥革命起，民國初立。永福為廣東民團總長。民國六年，卒。